Temmeksen kirkko

Temmeksen kirkko on Tyrnävällä Temmeksen taajamassa sijaitseva Tyrnävän seurakuntaan kuuluvan Temmeksen kappeliseurakunnan kirkko. Kirkko on puinen länsitornillinen tukipilarikirkko ja sinne mahtuu noin 300 kuulijaa.
Temmeksen seurakunta itsenäistyi alun perin Limingan emäseurakunnasta vuonna 1899. Itsenäinen seurakunta Temmes oli vuoteen 2001 asti, jolloin Temmeksen kunta liitettiin Tyrnävän kuntaan ja samalla kuntien seurakunnat yhdistyivät.

Kirkkorakennus on valmistunut vuonna 1767. Sen on suunnitellut ja rakentanut temmesläinen Antti Louet. Tarinan mukaan hän sai rakennettavakseen rukoushuoneen, mutta rakensikin kirkon ilman lupaa. Rakennus vihittiin kirkoksi vasta vuonna 1775 eli kahdeksan vuotta valmistumisensa jälkeen.

Kolmiosaisen alttaritaulun on maalannut raahelainen Carl Christoffer Stadig vuonna 1847. Alttaritaulun alaosassa on Stadigin mukaelma Leonardo da Vincin Viimeisestä ehtoollisesta. Kirkon portin vieressä seisoo Juho Kandelbergin vuonna 1858 tekemä vaivaisukko, joka on Suomen suurin. Pituudeltaan vaivaisukko on peräti kaksi metriä.

Kirkkopihan sankarihautausmaan sankariristin on suunnitellut kuvanveistäjä Ilmari Wirkkala ja se on paljastettu 12.8.1956.

Lähteet 
Temmeksen kappeliseurakunta 
Lakeuden kulttuuripolku

Viitteet

Aiheesta muualla 

 

Pohjois-Pohjanmaan kirkkorakennukset
Temmes
Tyrnävän rakennukset ja rakennelmat
Suomen tukipilarikirkot
Suomen 1700-luvulla rakennetut rakennukset ja rakennelmat